RAPPORT FRA KOMMISSIONEN TIL EUROPA-PARLAMENTET OG RÅDET

om Kommissionens udøvelse af de delegerede beføjelser, den er tillagt ved Europa-Parlamentets og Rådets forordning (EU) nr. 1169/2011 om fødevareinformation til forbrugerne

1. Indledning og retsgrundlag

Formålet med denne rapport er at opfylde Kommissionens forpligtelse i artikel 51, stk. 2, i Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne (herefter "forordningen om fødevareinformation"). I henhold til artikel 51, stk. 2, i forordningen om fødevareinformation skal Kommissionen udarbejde en rapport til Europa-Parlamentet og Rådet vedrørende udøvelsen af de delegerede beføjelser, som Kommissionen er blevet tillagt ved samme forordning. Rapporten udarbejdes senest 9 måneder inden udløbet af femårsperioden af delegationen, som løber fra den 12. december 2011. De delegerede beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

2. Udøvelse af de delegerede beføjelser

Ved artikel 51, stk. 2, i forordningen om fødevareinformation tillægges Kommissionen beføjelser til at vedtage delegerede retsakter, jf. samme forordnings artikel 9, stk. 3, artikel 10, stk. 2, artikel 12, stk. 3, artikel 13, stk. 4, artikel 18, stk. 5, artikel 19, stk. 2, artikel 21, stk. 2, artikel 23, stk. 2, artikel 30, stk. 6, artikel 31, stk. 2, artikel 36, stk. 4, og artikel 46.

Siden ikrafttrædelsen af forordningen om fødevareinformation har Kommissionen vedtaget tre delegerede retsakter:

a) Kommissionens delegerede forordning om ændring af forordningen om fødevareinformation, jf. artikel 36, stk. 4, for så vidt angår oplysninger om fravær eller reduceret forekomst af gluten i fødevarer:

Målet med denne retsakt var at skabe et grundlag for frivillige fødevareoplysninger om fravær eller reduceret forekomst af gluten i fødevarer. I medfør af Europa-Parlamentets og Rådets tidligere direktiv 2009/39/EF af 6. maj 2009 om fødevarer bestemt til særlig ernæring havde brugen af sådanne oplysninger, særlig angivelserne "glutenfri" og "meget lavt indhold af gluten", været reguleret ved Kommissionens forordning (EF) nr. 41/2009 af 20. januar 2009 vedrørende sammensætning og mærkning af fødevarer, der er egnede til personer med glutenintolerans . Jf. betragtning 41 i Europa-Parlamentets og Rådets forordning (EU) nr. 609/2013 af 12. juni 2013 om fødevarer bestemt til spædbørn og småbørn, fødevarer til særlige medicinske formål og kosterstatning til vægtkontrol medførte ophævelsen af direktiv 2009/39/EF og Kommissionens forordning (EF) nr. 41/2009 pr. 20. juli 2016, at reglerne om fravær eller reduceret forekomst af gluten i fødevarer skulle overføres til forordningen om fødevareinformation. Denne overførsel blev vedtaget ved Kommissionens delegerede forordning (EU) nr. 1155/2013, mens de nærmere detaljer om brugen af ovennævnte angivelser blev fastsat i Kommissionens gennemførelsesforordning (EU) 828/2014.

b) Kommissionens delegerede forordning om ændring af bilag II og III til forordningen om fødevareinformation for så vidt angår visse kornprodukter, som forårsager allergier eller intolerans, og fødevarer tilsat plantesteroler, plantesterolestere, plantestanoler eller plantestanolestere:

Denne retsakt blev vedtaget på grundlag af artikel 10, stk. 2, og artikel 21, stk. 2, i forordningen om fødevareinformation med to formål: For det første blev listen over stoffer eller produkter, der forårsager allergier eller intolerans i forordningens bilag II opdateret på grundlag af artikel 21, stk. 2, i forordningen om fødevareinformation, hvoraf det fremgår, at Kommissionen skal undersøge denne liste for at sikre bedre information til forbrugerne; henvisningen til kornprodukter, der indeholder gluten, såsom hvede, blev ændret til at omfatte spelt som en hvedesort, og for at erstatte angivelsen "kamut", som henviser til et registreret varemærke, med den særlige sorts navn "khorasanhvede". For det andet blev bilag III til forordningen om fødevareinformation ændret på grundlag af artikel 10, stk. 2, i forordningen om fødevareinformation, som giver mulighed for ændringer af listen over særlige mærkningskrav for særlige fødevarer med henblik på beskyttelse af forbrugernes sundhed og sikker brug af fødevarer: for at sikre, at fødevarer tilsat plantesteroler, plantesterolestere, plantestanoler eller plantestanolestere når målgruppen af forbrugere, som har behov for at regulere deres kolesterolindhold i blodet, blev der indført en passende erklæring på mærkningen af sådanne fødevarer.

c) Kommissionens delegerede forordning om industrielt fremstillet nanomateriale:

I henhold til artikel 18, stk. 5, i forordningen om fødevareinformation skal Kommissionen justere og tilpasse definitionen af industrielt fremstillede nanomaterialer, som oprindeligt blev fastlagt i forordningens artikel 2, stk. 2, litra t), til den tekniske og videnskabelige udvikling eller til definitioner vedtaget på internationalt plan. På dette grundlag vedtog Kommissionen den 12. december 2013 en delegeret forordning om ændring af Europa-Parlamentets og Rådets forordning (EU) nr. 1169/2011 om fødevareinformation til forbrugerne for så vidt angår definitionen af "industrielt fremstillede nanomaterialer" og gav meddelelse om denne retsakt til Europa-Parlamentet og Rådet samme dag.

Den 12. marts 2014 vedtog Europa-Parlamentet en beslutning, hvori man modsatte sig den delegerede forordning og fandt, at Kommissionen ved at udelukke visse fødevaretilsætningsstoffer fra definitionen gik ud over sine delegerede beføjelser.

Europa-Parlamentets og Rådets forordning (EU) 2015/2283 af 25. november 2015 om nye fødevarer, om ændring af Europa-Parlamentets og Rådets forordning (EU) nr. 1169/2011 og om ophævelse af Europa-Parlamentets og Rådets forordning (EF) nr. 258/97 og Kommissionens forordning (EF) nr. 1852/2001, som finder anvendelse fra den 1. januar 2018, overtager definitionen af "industrielt fremstillede nanomaterialer", som i øjeblikket er fastlagt i forordningen om fødevareinformation. Følgelig udgår definitionen af industrielt fremstillet nanomateriale såvel som den relaterede tillæggelse af delegerede beføjelser til Kommissionen af forordningen om fødevareinformation og erstattes med en krydshenvisning til definitionen i nærværende forordning.

Forordningen om fødevareinformation giver mulighed for flere delegerede beføjelser. Hidtil har Kommissionen dog ikke anvendt andre retsgrundlag for vedtagelse af delegerede retsakter i henhold til forordningen om fødevareinformation. Det er vigtigt at bemærke, at forordningen kun er blevet anvendt siden den 13. december 2014, og enkelte bestemmelser finder først anvendelse fra den 13. december 2016. Mere specifikt kan følgende fremhæves:

a) I henhold til artikel 13, stk. 4, i forordningen om fødevareinformation skal Kommissionen ved hjælp af delegerede retsakter fastsætte regler for læselighed af de obligatoriske oplysninger, der skal anføres, sædvanligvis på etiketten, vedrørende bestemte fødevarer. Der skal i den forbindelse indhøstes flere erfaringer med den praktiske anvendelse af de nye regler, før der udarbejdes en ny delegeret retsakt om læselighed.

b) I henhold til artikel 21, stk. 2, i forordningen om fødevareinformation skal Kommissionen systematisk undersøge og om nødvendigt opdatere listen over stoffer eller produkter, der forårsager allergier eller intolerans i bilag II til forordningen. I overensstemmelse med denne bestemmelse vurderer Kommissionen løbende behovet for eventuelle ændringer til listen i bilag II.

c) I henhold til artikel 9, stk. 3, artikel 12, stk. 3, artikel 19, stk. 2, artikel 23, stk. 2, artikel 30, stk. 6, artikel 31, stk. 2, og artikel 46 i forordningen om fødevareinformation kan Kommissionen fastlægge yderligere detaljer om forskellige tekniske aspekter i forordningen. Da hele forordningen først finder anvendelse fra den 13. december 2016, bør man undersøge forbrugeropfattelsen, før der kan træffes beslutninger om den hensigtsmæssige brug af disse delegerede beføjelser.